《妾薄命集李》
明代·江源

妾本洛阳人，颜色桃花红。一叹倾城欢，朝入天苑中。

龙颜惠殊渥，乘云驾轻鸿。锦衾抱秋月，罗衣轻春风。

一辞玉阶下，山海几千重。宝镜匣苍藓，舞衣罢雕笼。

春去复秋来，绿鬓成霜蓬。秋风散杨柳，雪花照芙蓉。

望望不见君，吾心安所从。古来妾薄命，萧萧长门宫。

睹物知妾意，龙剑有雌雄。雄剑藏玉匣，神物会当逢。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。